ปลัดสำนักนายกรัฐมนตรีประชุมระดับเจ้าหน้าที่อาวุโสสารนิเทศอาเซียน ครั้งที่ 18 ในฐานะไทยเป็นเจ้าภาพ ผ่านระบบการประชุมทางไกล ภายใต้แนวคิด ประชาคมดิจิทัล เข้าถึงและครอบคลุมเพื่อโอกาสของคนทุกกลุ่ม
นายธีรภัทร ประยูรสิทธิ ปลัดสำนักนายกรัฐมนตรี ประธานการประชุมระดับเจ้าหน้าที่อาวุโสสารนิเทศอาเซียน ครั้งที่ 18 และการประชุมที่เกี่ยวข้อง ผ่านระบบการประชุมทางไกล ภายใต้แนวคิด "ASEAN: A Digital Community with Accessibility for All" หรือ"ประชาคมดิจิทัลเข้าถึงและครอบคลุมเพื่อโอกาสของคนทุกกลุ่ม" พร้อมด้วย พลโทสรรเสริญ แก้วกำเนิด อธิบดีกรมประชาสัมพันธ์ และคณะผู้บริหารกรมประชาสัมพันธ์เข้าร่วมการประชุม        ที่ประชุมประกอบด้วยผู้แทนระดับปลัดกระทรวงด้านสื่อและประชาสัมพันธ์จาก 10 ประเทศสมาชิกอาเซียน ได้รายงานผลการปฏิบัติงานด้านสารนิเทศอาเซียน สำหรับประเทศไทย กรมประชาสัมพันธ์ในฐานะหน่วยรับผิดชอบหลัก รายงานผลการเป็นเจ้าภาพจัดการประชุมคณะทำงานด้านการออกอากาศผ่านระบบดิจิทัล (Working Group on Digital Broadcasting: ADB) ครั้งที่ 5 โดยไทยได้เสนอแนวคิดการใช้เทคโนโลยีเพื่อส่งเสริมบริการโทรทัศน์เพื่อการเข้าถึงสำหรับคนทุกกลุ่ม เพื่อต่อยอดแนวคิดเดิมของคณะทำงานดังกล่าว โดยที่ประชุมรับทราบผลการดำเนินงานของคณะกรรมการด้านวัฒนธรรมและสนเทศ แผนแม่บทอาเซียนว่าด้วยการสื่อสาร ฉบับที่ 2 ASEAN Communication Master Plan 2018-2025 (ACMPI) ความร่วมมืออาเซียน-เกาหลีใต้ เกี่ยวกับการพัฒนาความร่วมมือด้านภาพยนตร์        ทั้งนี้ปลัดสำนักนายกรัฐมนตรี ได้ผลักดันการสร้างการรับรู้แก่ประชาชน การร่วมทำงานด้านสื่อและประชาสัมพันธ์กับประเทศสมาชิกอาเซียน ประเทศคู่เจรจาอย่างมีประสิทธิภาพ การแลกเปลี่ยนประสบการณ์ในการแก้ปัญหาโควิด-19 การฟื้นฟูเศรษฐกิจ รวมถึงการแลกเปลี่ยนข้อมูลของแต่ละประเทศ โดยเฉพาะช่วงโควิด-19 นอกจากนี้จะมีการประชุมเจ้าหน้าที่อาวุโสสารนิเทศอาเซียนและคู่เจรจา+3 จีน เกาหลีใต้และญี่ปุ่น  และการประชุมเจ้าหน้าที่อาวุโสสารนิเทศอาเซียน-ญี่ปุ่น ครั้งที่ 3 ในช่วงบ่ายวันนี้